Jentene kuppet oppmerksomheten fra Bø og Svendsen
- Vi har jo tatt gull, og det er kvinnedag! Gratulerer, forresten! sier en strålende opplagt Synnøve Solemdal til VG Nett.Det var Solemdal som hadde ideen til dagens kupp. Midt under herrenes pressetreff ble det plutselig skikkelig bråk borte på jordet. Der kom skiskytterjentene togende med faner, dusker og høylytte slagord. "Full likestilling - gi Brink en bil til"! Var et av slagordene jentene hadde laget seg - med skråblikk på episoden hvor Vibeke Skofterud til slutt endte med å få to biler etter Vasalopp-seieren. - Det var Synnøve som dro opp dette, og vi slang oss med. Vi prøvde å kuppe oppmerksomheten fra gutta, og det tror jeg vi klarte, ler Elise Ringen.- Oppmerksomhetssyk gjeng, gliste Svendsen mens han kikket bort mot opptoget. Rett på kjøkkenet? Initiativtaker Solemdal forteller at det egentlig var naturlig at det ble hun som kom med ideen om markering i dag. - Jeg blir kalt feministen på laget, mens de andre er litt mer gammeldags. Men altså, vi driver jo med en macho idrett, vi er jo egentlig feminister hele gjengen, ler hun.- Vi må virkelig skjerpe oss i ettermiddag. Blomster, kake. Vi må rett på kjøkkenet, egentlig, sier Tarjei Bø. - Vi må vel legge oss på rygg hele gjengen, supplerer Svendsen.Jentene setter pris på at gutta vurderer å ofre seg litt på selveste kvinnedagen, men har ikke all verden tro på at det vil komme noen kulinariske åpenbaringer fra kjøkkenet.- Jeg er litt usikker. Det blir vel fort brødskive med brunost, gliser Ringen.
Mens skiskyttergutta var omringet av presse dukket det plutselig opp en jentegjeng som kuppet showet.